टाइम8बर’ देस्कनिफ्राय- आसामाव हादरनि गाहाइ मन्थ्रि नरेन्द्र मदिआ हां खनसेयैनो खेबनै फैबाय। बिदि खनले-खनले हादरनि गाहाइ मन्थ्रिआ आसामाव फैनायाव बिनि थागिबिफोरा मोजांसो मोनदों आरो बरायदोंबो। नाथाय बे खनले-खनले आसामाव फैनायाबो फैबाय थानाय बिधान सभा बिसायख’थिजोंबो लोबबा गैया होनब्ला गोरोन्थि जागोन । दाखालैसो ढेकियाजुलिनि सुबुंगौमा आफादाव हादरनि गाहाइ मन्थ्रिआ भारतनि मोनफ्रोमबो रायजोयाव बिमा राव बिजोंनि गंसेयै सावस्रि फरायसालिमा आरो बाहाय बिज्ञान फरायसालिमा गायसननो गोसो जादों बुंदों। बिदि फरायसालिमाफोराव रायजोनि फरायसा-फरायसुलिफोरा गावनि बिमा राव बिजोंनि सोलोंथाइ फसंथानफोराव फरायनो मोनगोन होननानै मिजिंगथिनो हाबाय। गावनि बिमा रावनि बिजोंजों फरायनानै मानो दाख्थार जानो हाया, बे मोनसे गाहाइ मन्थ्रिनि सोंलु। दा फैगोन समनि आसामनि गोदान सोरखारखौ सावस्रि फरासालिमा आरो बाहाय बिज्ञान फरायसालिमा गायसनगोन होननानै मिजिंगथिदों। बाथ्राया खोनानायाव जोबोर मोजांब्लाबो बेखौ मावफुंनाया एफा गोरलै नङा । मानोना माखासे आसामनि साननो गोरों सुबुंफोरा बिमा रावआव सावस्रि एबा बाहाय बिज्ञाननि गोजौ सोलोंथाइ होनाया गोरलै नङा होननानै बुंदों । बिखौ जाफुंसार होनोब्ला बिमा रावनि माखासे बिजाबफोर गोनांथि जागोन । बि सावस्रि आरो बाहाय बिज्ञाननि बिजाबफोरखौ इंराजि बिजाबनिफ्राय राव दानस्लाय नांगोन । आरो दानस्लायनायाव बिनि सोदोबफोरखौ बुजिनो फरायसा-फरायसुलिफोरा गोबां समनि गोनांथि जागोन । आसामाव गावनि बिमा राव बिजोंजों फरायनानै दाख्थार जानायनि उनाव गुबुन रायजोआव माबोरै खामानि मावहैगोन ? बेबो एसे साननो गोनां बाथ्रा । हादरनि गाहाइ मन्थ्रिआ सानदोंब्लाबो बे सावस्रि आरो बाहाय बिज्ञाननि सोलोंथाइ लानायाव गावनि बिमा राव बिजोंजों सोलोंथाइ लानाया गोरलै नङा । बेखौ जाफुंसार होनो सोरखारा गोबां रांनि गोनांथि जागोन । बेखौ खालामनो थाखाय दानिफ्रायनो सोरखारा साखा-फारा जानांगोन ।